《和丘伍二同年赓唱诗》
明代·张宁

丘仲深，伍公矩，元是长安看花侣。三百人中十数人，当时知己侣如许。

仲深南海旧文英，千仞冈头丹凤鸣。五经腹笥刘原父，三峡词源苏长卿。

可与言人百无二，磨钝剸烦公矩事。清商却对痼聋弹，利器翻从顽石试。

蹇予同醉杏园春，东抹西涂白发新。十年谏苑阳城晚，半载滁州永叔贫。

国子先生六堂表，冠佩还家塞翁好。青史名悭素业孤，进退无凭独吾老。

尺有所短寸有长，舍用未必精邪良。士无贤愚无所遇，荣枯得失当相忘。

江东云，渭北树，仲深不来公矩去。西风晚急茂林空，望断斜阳旧游处。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。